  Анжелика Тихонова корреспондент 2021-тӥ арын Удмуртиысь 120 сюрслэсь трос пиналъёс гужем лагерьёсын шутэтскозы. Со понна «Развитие образования» кун программая элькун коньдэтысь 36 миллион манетлэсь трос коньдон висъязы. Со сярысь улосвылысь дышетонъя но тодосъя министерстволэн пресс-службаез ивортӥз. Пиналъёслэсь тазамытон кампания дышем сямъя 1-тӥ инвожое кутскоз Гужем шутэтсконлы толшоре дасяськыны кутскизы ини. Висъям коньдонэз кутон пумысен удыскуспо кенешонъёс ортчизы, озьы ик вань ёросъёслэсь куриськонъёссэс бичазы но эскеризы ини. Карсьӧр но нуназе ужась лагерьёсты тросэз эскеронъёс инвожое ортчозы. Удмуртиысь дышетонъя но тодосъя министерствоысь ватсаса тодон-валан сётон но визьнодан ёзэтэн кивалтӥсьлэн Наталья Перевощиковалэн верамезъя, 2021-тӥ арын субсидиослэн быдӟалазы муниципал кылдытэтын нылпиослэн огъя лыдзы но пӧртэм шутэтскон амалъёсы кыскыны чаклам пиналъёслэн лыдзы бордысь потоз. Со муниципал кылдытэтъёслы, кытын 2021-тӥ арын нылпиослэн огъя лыдзы йылӥз, шутэтсконэз но тазалыксэс кыдатонэз радъяны тросгес коньдон висъямын луоз Наталья Перевощикова, Удмуртиысь дышетонъя но тодосъя министерствоысь ватсаса тодон-валан сётон но визьнодан ёзэтлэн кивалтӥсез Туэ нылпи лагерьёсын шутэтсконлэн но нуназе ужась лагерьёсын сиён-юонлэн дунзы будэтэмын луоз Озьы ик туэ гужем, котьку сямен ик, быдэ вуымтэосты уже интыянъя программаос, сводной отрядъёс ужалозы. Вылӥ но шор ёзо дышетсконниосысь студентъёсты «Республиканская школа вожатых» курсъя дышетон мынэ ини. 2020-тӥ арын сямен ик, туэ но ватсаса санитарно-эпидемиологической ужрадъёс ортчозы. Солы 46 миллион манет кутозы. Ватсалом, кылем арын гужем  пӧртэм амалъёсын радъям шутэтсконэ 100 сюрс 242 пиналъёс пыриськизы.  Тодэ вайытом, туэ гужем нылпи лагерьёсы ньыльмослы тросгес пиналъёсты кутозы.  Тегъёс: Ижкар нылпиос Удмуртия шутэтскон гужем  